På et ekstraordinært stort samråd er flere af Folketingets medlemmer fredag samlet for at tale om de mulige konsekvenser af et forbud mod omskæring.

Skal Danmark stå i spidsen og forbyde omskæring af drengebørn som det første land i verden?

Nej.

Det mener regeringen ikke ifølge justitsminister Søren Pape Poulsen.

- Regeringens holdning er, at man ikke skal have et forbud. Det er i øvrigt også mit eget synspunkt, siger han til TV 2.

Forsvarsminister Claus Hjort Frederiksen fra Venstre stemmer i.

Med et forandret mediebillede med blandt andet fake news og aktører på verdensscenen, der kun er ude på at lave rav i den vestlige verden, kan et forbud få alvorlige konsekvenser for Danmarks sikkerhed, mener han.

- Det er efter min mening meget farligt. Det kan lige pludselig eksplodere, siger han til TV 2.

Usædvanligt samråd

Fredag morgen er han sammen med fire andre ministre indkaldt til et ekstraordinært stort samråd, hvor de skal drøfte de mulige konsekvenser af et forbud.

For politikerne træder varsomt i en betændt debat, hvor et eventuelt vedtaget lovforslag kan få internationale konsekvenser - og måske starte en ny Muhammed-krise.

Både sundhedsministeren, udenrigsministeren, forsvarsministeren, kirkeministeren og altså justitsministeren er indkaldt, og samrådet er lukket for pressen.

Hvis vi laver et forbud, kan det have nogle sikkerhedsmæssige konsekvenser Liselott Blixt, Formand for Sundhedsudvalget, Dansk Folkeparti

Det store maskineri er rullet ud på baggrund af et borgerforslag, der med knapt 40.000 underskrifter nærmer sig de 50.000 underskrifter, der forpligter Folketinget til at behandle spørgsmålet – og partierne forbereder sig på, hvad de skal mene.

Forslaget er stillet af foreningen Intact Denmark, og går ud på at forbyde omskæringen af drenge under 18 år.

Sådan foregår omskæring af drengebørn i Danmark Ikke-rituel omskæring af drenge udføres ofte på hospitalet inden for få dage efter fødslen. Den nyfødte baby ligger på ryggen med sine arme og ben fastspændt. Efter rensning af spædbarnets penis og det omkringliggende område, bedøves penis med en sprøjte eller med en creme. En speciel ring sættes fast til penis og forhuden vil blive fjernet. Herefter smøres penis ind med en salve, såsom vaseline, og pakkes løst ind med gaze. Omskæringen varer i 5-10 minutter.

Sundhedsstyrelsen anslår, at der udføres mellem 1000 og 2000 rituelle drengeomskæringer i Danmark om året. Omskæring af pigebørn er allerede forbudt i Danmark og flere omkringliggende lande.

Et spørgsmål om Danmarks sikkerhed

Men forslaget splitter politikerne på Christiansborg og er svært at gå til.

Der kan blandt andet være en national sikkerhedsrisiko, hvis Danmark som det første land vælger at forbyde omskæring.

Derfor er blandt andre forsvarsminister Claus Hjort Frederiksen, udenrigsminister Anders Samuelsen og justitsminister Søren Pape Poulsen indkaldt til samrådet.

- Truslen mod Danmarker jo så høj, som den kan blive. Den er så høj, at hvis vi skal et skridt højere op, skulle vi kende til et konkret aktion – tid og sted. Så man kan jo ikke udelukke, at det her kan få konsekvenser, siger Søren Pape Poulsen til TV 2.

- Det er jo ikke kun en religiøs, men også en kulturel sag, siger Claus Hjort Frederiksen.

Konsekvenserne af et forbud er så mangefacetteret, at selv partier der tidligere har udtalt støtte til et forbud vakler. Det gør man i Enhedslisten, og sundhedsordfører Liselott Blixt fra Dansk Folkeparti er også efter samrådet i tvivl.

- Det ene øjeblik synes jeg, at vi skal gå den ene vej. Det andet øjeblik mener jeg, at vi skal gå den anden, siger hun.

- Der er så mange spørgsmål.

Grundloven forhindrer ikke et forbud

I debatten er der også sået tvivl om, hvorvidt forslaget strider mod grundlovens sikring af religionsfrihed i Danmark.

Det har Justitsministerens jurister undersøgt, og det er ikke tilfældet.

- Hvis Folketinget ønsker at lave et forbud om en aldersgrænse, så kan vi ikke skubbe grundloven foran os. Det er den samlede vurdering, siger han til TV 2.

Forældrene vil jo bare tage til andre lande eller få foretaget omskæringen hjemme ved køkkenbordet Flemming Møller Mortensen, sundhedsordfører, Socialdemokratiet

Bliver næppe til noget

Men selvom det helt store politiske maskineri er kørt i stilling i spørgsmålet om omskæring, bliver forslaget næppe til noget. Det vurderer TV 2s politiske redaktør Anders Langballe.

De tre store partier, Socialdemokratiet, Venstre og Dansk Folkeparti, ventes at stemme imod, og dermed er det umuligt at skabe et flertal.

Socialdemokratiet, der ellers er imod omskæring, frygter, at det kan skade drengene.

- Hvis Danmark som det eneste land forbyder drengeomskæringer, så tror vi, at forældrene bare vil tage til andre lande eller få foretaget omskæringen hjemme ved køkkenbordet, uden at der er en læge til stede, som reglerne foreskriver i dag, siger Flemming Møller Mortensen, der er partiets sundhedsordfører.

SF har dog meldt ud, at de støtter forslaget, og at de vil fremsætte det i Folketinget uagtet, om borgerforslaget opnår de 50.000 nødvendige underskrifter.